Departement moet provinsiale demografie in ag neem, sê ANCFoto: ANA Die ANC het ŉ beroep op die departement van arbeid gedoen om provinsiale demografie te gebruik as hoeksteen vir staatsdiensaanstellingsbeleide in die Wes-Kaap. Faiez Jacobs, sekretaris van die ANC in die Wes-Kaap, het gesê sy kantoor ontvang verskeie klagtes van bruin mense, die grootste groep in die Kaap, dat hulle nie in ag geneem word vir staatsdiensposte nie. “Uit hierdie klagtes is dit duidelik dat staatsdepartemente die provinsiale demografie ignoreer en die nasionale demografie gebruik as die basis vir aanstellingsbeleide in die Wes-Kaap,” het Jacobs in ŉ verklaring gesê. “Dit is ŉ verkeerde interpretasie van regstellende aksie en het tot woede, pyn en vyandigheid gelei oor ons nuwe demokratiese beleid en die bruin gemeenskap word hierdeur vervreem. Bruin mense is Afrikane en kwalifiseer vir regstellende aksie. Hulle moet nie aan diskriminasie onderwerp word nie. Hulle is die meerderheidsgroep in die provinsie en moet eerste voordeel trek uit beskikbare poste in staatsdepartemente en staatsinstansies. “Ons doen ŉ beroep op die departement van arbeid om nie verder teen bruin mense te diskrimineer by staatsdepartemente in die provinsie nie.” Hy het gesê ontevredenheid het vroeër in Januarie ŉ hoogtepunt in Mitchells Plain bereik toe bruin mense by die plaaslike departement van arbeid se kantoor bymekaargekom het en aangedui het dat hulle nie in ag geneem word vir poste waar swart mense aangestel word nie. “Ons het met die departement van arbeid hieroor gesels en hulle gewaarsku dat sulke persepsies tot betogings kan lei. Ons wil dit nie hê nie. Ons bou ŉ verenigde land wat ŉ nuwe era saam betree.”